DA Den Europæiske Unions Tidende L 289/68

AVS-EF-MINISTERRÅDETS AFGØRELSE Nr. 1/2004

af 6. maj 2004

om brug af reserven under rammebeløbet for langsigtet udvikling og midler fra investeringsfaciliteten under 9. Europæiske Udviklingsfond til oprettelse af en AVS-EU-vandfacilitet

(2004/632/EF)

AVS-EF-MINISTERRÅDET HAR —

under henvisning til AVS-EF-partnerskabsaftalen, der blev undertegnet den 23. juni 2000 i Cotonou (»aftalen«) (1), særlig bilag I, nr. 8, og

ud fra følgende betragtninger:

(1) Rådet for Den Europæiske Union vedtog på sin 2571. samling den 22. marts 2004 oprettelsen af en vandfacilitet for AVS-staterne og vedtog at tage et beløb på 500 mio. EUR ud af den betingede 1 mia. EUR under den 9. Europæiske Udviklingsfond i betragtning til denne vandfacilitet. Det vedtog også at frigive en første tildeling på 250 mio. EUR fra den betingede 1 mia. EUR umiddelbart og at træffe en afgørelse i marts 2005 vedrørende tilvejebringelsen af endnu en tildeling på 250 mio. EUR og vedrørende anvendelsen af de resterende 500 mio. EUR ud af den betingede 1 mia. EUR. Den første tildeling på 250 mio. EUR er fordelt over de rammebeløb, der er omhandlet i nr. 3 i finansprotokollen vedrørende 9. EUF, som følger: 185 mio. EUR til rammebeløbet for støtte til langsigtet udvikling, 24 mio. EUR til rammebeløbet for regionalt samarbejde og regional integration og 41 mio. EUR til investeringsfaciliteten.

(2) Kommissionen har givet AVS-Ministerrådet meddelelse om forhøjelsen af tildelingen til samarbejdet mellem AVS-staterne under 9. EUF med 24 mio. EUR og foreslået, at disse midler anvendes til et bidrag til en AVS-EU-vandfacilitet.

(3) For at sikre støtte til gennemførelsen af EU-vandinitiativet i AVS-staterne er det hensigtsmæssigt at afsætte midler til samarbejdet mellem AVS-staterne for et samlet beløb af 500 mio. EUR, af hvilke en første tildeling på 250 mio. EUR kan gøres disponibel fra midlerne frigivet af Rådet for Den Europæiske Union. Rammebeløbet for regionalt samarbejde og regional integration som fastsat i punkt 3, litra b), i bilag I (finansprotokol) til aftalen er imidlertid opbrugt. De fornødne midler skal derfor overføres fra ikke-fordelte midler under rammebeløbet for langsigtet udvikling under 9. EUF og fra investeringsfaciliteten, jf. punkt 3, litra b) og c), i finansprotokollen.

(4) Ved artikel 15 i aftalen er der oprettet et AVS-EF-Ministerråd med beføjelser til at træffe afgørelser i henhold til aftalen —

TRUFFET FØLGENDE AFGØRELSE:

Artikel 1

Oprettelse af en AVS-EU-vandfacilitet

Et beløb på 226 mio. EUR, bestående af 185 mio. EUR fra reserven under rammebeløbet for langsigtet udvikling under 9. EUF og 41 mio. EUR fra investeringsfaciliteten under 9. EUF, overføres til tildelingen til samarbejdet mellem AVS-staterne under rammebeløbet for regionalt samarbejde og regional integration og anvendes til oprettelse af en AVS-EU-vandfacilitet. Sammen med et beløb på 24 mio. EUR, der allerede er disponibelt under samarbejdet mellem AVS-staterne, vil et samlet beløb på 250 mio. EUR således blive stillet til rådighed for den første rate af AVS-EU-vandfaciliteten.

Artikel 2

Anden rate

Under forudsætning af, at Rådet for Den Europæiske Union frigiver den anden tildeling på 250 mio. EUR fra den betingede 1 mia. EUR under den 9. Europæiske Udviklingsfond, vil dette beløb blive anvendt til anden rate af AVS-EU-vandfaciliteten.

Artikel 3

Anmodning om støtte

I henhold til artikel 13, stk. 2, i bilag IV til aftalen anmoder AVS-Ministerrådet Kommissionen om at finansiere støtten til AVS-EU-vandfaciliteten ved hjælp af midler fra samarbejdet mellem AVS-staterne for de i artikel 1 og 2 omhandlede beløb.

Udfærdiget i Gaborone, den 6. maj 2004. På AVS-EF-Ministerrådets vegne P. MOUSSA Formand

(1) EFT L 317 af 15.12.2000, s. 376.